text.text: San dɔ kɛra, kungosogow ka sɛnɛfɛnw ma ɲa, k’a sabu kɛ u tun ye u ka jiri bɛɛ tigɛ : sanji ma na u fɛ yen.
text.text_idx: #000005
text.text: Sonsannin, n’a bɛ wele ko Jaason, o lafilila kojugu. Sogow tɔɔrɔla kɔngɔ fɛ, hali u tɛ kɛta dɔn tugunni. Se banna u ye pewu. U bɛ ka kelen kelen sa kɔngɔ fɛ.
text.text_idx: #000007
text.text: Sonsannin ka kekun : bɛɛ b’o dɔn. O de y’a to don dɔ, Jaason wilila ka se toro ma, ka i kanto :
text.text_idx: #000008
text.text: - N teri toro, kamalenkɔrɔba kɔnɔ fɛɛrɛ mana ban don min, a bɛ sa o don. Ni an ma dabali wɛrɛ tigɛ, kɔngɔ bɛ an bɛɛ bila Kolojɛbugu.
text.text_idx: #000009
text.text: Toro y’a jaabi ko :
text.text_idx: #000010
text.text: - Wo bɛ dunun la, e b’i don wo fɛ, ka taga i da a kɔnɔ. An bɛ taga sosenfilaninw fɛ yen. Ne b’a fɔ u ye ko ɲɛnajɛ bɛ an bolo. N b’a fɔ ko n ka dunun bɛ kuma. N’o kɛra u bɛ dumuni sugu bɛɛ kɛ ka an fana. An b’an fa tewu kɛrɛfɛ, ka sɔrɔ ka ɲɛnajɛ kɛ. E yɛrɛ ka kan ka a tɔ faamuya sa.
text.text_idx: #000014
text.text: O ko fɔra cogo min na, o kɛra ten. Toro y’i kari baradunun kɔnɔ, ka t’i da o ju la tintintin.
text.text_idx: #000017
text.text: Toro y’a sugusugu dunun kɔnɔ tuma min na, Jaason ye dɔnkili da, toro y’a laminɛ. U y’u dege u ka ko la, fo k’u se kosɛbɛ. Kɔrɔ Jaason y’a ka dunun ta ka dulon a kan na, ka sɔrɔ k’a kun da dugu fɔlɔ kan.
text.text_idx: #000018
text.text: A sera o dugu soda la tuma min na, a y’a sɔrɔ dugumusow bɛ jibɔ la foroba kɔlɔnba la. Olu ɲɛ dara sonsannin dununtigi kan tuma min na, u kabakoyara. U dɔ la kelen y’i kanto :
text.text_idx: #000019
text.text: - Kabako segifa filɛ dɛrɛ! Sonsannin dununtigi!
text.text_idx: #000020
text.text: Jaason y’u jaabi ko :
text.text_idx: #000021
text.text: -Aw ma kabako ye fɔlɔ. Ne ka dunun bɛ mɔgɔkan fɔ. Ni su kora bi, aw n’a latigɛ dɔn. Aw ye dugutigi ka so yɔrɔ jira ne la fɔlɔ.
text.text_idx: #000022
text.text: Muso kelen bilara ɲɛnajɛ dunan ɲɛ ka taga dugutigi ka so. Kabini bulon da la, Jaason ye foli kɛ :
text.text_idx: #000023
text.text: - Dugutigi kunnandi, i ni wula !
text.text_idx: #000024
text.text: Sonsannin donna bulon kɔnɔ tuma min na, dugutigi y’a ni dunun ye. A kabara ko :
text.text_idx: #000027
text.text: Sonsan y’a jaabi ko :
text.text_idx: #000031
text.text: - O tɛ kabako ye. Ne ka dunun bɛ kuma, a bɛ mɔgɔkan fɔ.
text.text_idx: #000032
text.text: - Cɛnin wo, i tɛ sabali ! N’i ye ne ka dugu wili ka jɔ a sen kan, ni kisɛ ma ye jaba la i ka dunun ko la, i tɔgɔ ko mɔgɔ salen.
text.text_idx: #000033
text.text: O bɛɛ kɔ, jaason ko ale sɔnna o ma, sabu ale nakun ye ɲɛnajɛ ye.
text.text_idx: #000034
text.text: O yɔrɔnin kelen bɛɛ, dugutigi ye numu faseri bila, k’o ka don dugu kɔnɔ ka ɲɛnajɛdunan ko fɔ gatigiw ye. Jaason kibaruya dara bɛɛ tulo kan. Dugu kɔnɔ, kuma wɛrɛ tɛ fɔ tugun ni dunun ko in tɛ. A kibaruya kɛra ka dugu fa tewu. O kosɔn, mɔgɔ kɔrɔtɔra su koli kɔrɔ.
text.text_idx: #000035
text.text: Kɔrɔlen, ni ɲɛnajɛkɛladunanw jiginna dugu kɔnɔ, mɔgɔ bɛ dumuni bɔ ka taga d’u ma. Dugumɔgɔ ye dumuni sugu bɛɛ dilan, ka taga o di sonsannin ma a jatigila la. O y’a sɔrɔ u y’a bila dunanjiginso kɔnɔ.
text.text_idx: #000036
text.text: Dumunidilaw y’u kɔ don yɔrɔ min na, sonsannin y’a fɔ toro ye k’o ka bɔ, u ka dumuni kɛ. Toro bɔra a ka wonin fɛ. U ye dumuni kɛ k’u fa tewu tuma min na, toro donna a ka bara kɔnɔ a nɔ na.
text.text_idx: #000037
text.text: Su kolen, dumuniw kɛra wagati min na, dugutigi ye mɔgɔ bila ka taga a fɔ sonsannin ye ko ɲɛnajɛ bɔtuma surunyana, ko a ka labɛnw kɛ.
text.text_idx: #000040
text.text: O y’a sɔrɔ fɛrɛkɛnɛ fara i ko dakɔnɔni. Cɛkɔrɔbaw, musokɔrɔbaw, cɛmisɛnw, bilakorow ani npogotigiw bɛɛ tun sera fɛrɛ la. Donsow n’u ka marifa don, bilakorow n’u ka kalaw don, musow ni kolonkala don. Ni sonsannin ka dunun ma se ka kuma, dugutigi ye yamariya di k’u k’a faga.
text.text_idx: #000041
text.text: Sonsannin setuma fɛrɛ la, mɔgɔ y’u mɔsɔnmɔsɔn ka sira bila a ye. A n’a ka dununba y’a jɔ fɛrɛ cɛmancɛ la. Kalamɔɲɔ kɛra tasuma la ka yeelen bonya.
text.text_idx: #000042
text.text: Jaason y’a ka dunun bila a kan na, ka dunun fɔ ka bɛn ni dɔnkili ye :
text.text_idx: #000043
text.text: Kabini o kɛra, toro y’a jaabi dunun kɔnɔ :
text.text_idx: #000045
text.text: O kɛlen, jama nisɔndiyara, jama kabakoyara. Dɔ ja siranna, dɔ dabali banna.
text.text_idx: #000047
text.text: Dugutigi y’a fɔ sonsannin ye ko a ka ɲɛnajɛ ka di, ko su kelen tɛ u fara ɲɔgɔn na. Sonsan ye su saba kɛ yen sogo ni basi kan, ka sɔrɔ ka tɛmɛ ka taga dugu wɛrɛ la, min kɔrɔtɔlen tun don k’a kɔnɔ.
text.text_idx: #000048
text.text: Surukuba y’o kibaruya mɛn tuma min na, o ye kolikɛba dɔ koron k’o minɛ. A y’a sugusugu a ka dununba wo fɛ ka sɔrɔ ka taga dugu dɔ la. A sera tuma min na, a ko dugutigi ma :
text.text_idx: #000049
text.text: - A fɔ i dugudenw ye, ko u bɛɛ ka na ni basi, sogo, kini, dɛgɛ, ani dumuni duman caman ye. Ni su kora, ne bɛ ɲɛnajɛ bɔ, ne ka dunun bɛ kuma.
text.text_idx: #000050
text.text: Dugumɔgɔ ye dumuni duman sugu bɛɛ tobi, ka surukuba fana n’o ye. Suruku y’o bɛɛ dun ka kolikɛba to bara kɔnɔ. O tun bɛ to k’a kunkolo bɔ wonin fɛ, ka dununtigi nuguma lajɛ o bɛ ka sogo kunun.
text.text_idx: #000051
text.text: Su kora tuma min na, dugutigi ye mɔgɔ bila ka surukuba weele ko ɲɛnajɛ bɔtuma sera.
text.text_idx: #000052
text.text: Fɛrɛ kɔnɔ o wagati la, o y’a sɔrɔ dugumɔgɔw labɛnnen don ni marifaw, ani tamaw ni berekurunw ye. U tun bɛnnen don a kan ko ni dunun ma se ka kuma, surukuba bɛ faga. Dununfɔladunan y’i jɔ fɛrɛ cɛmancɛ la ka dɔnkili da :
text.text_idx: #000053
text.text: Kolikɛba diminnen ma kuma. Surukuba ko :
text.text_idx: #000054
text.text: - Aw ka sabali fɔlɔ. Ne hakili bɔra ka kilisi fɔ bara la. Ni o ma kɛ, a tɛ kuma.
text.text_idx: #000055
text.text: U ye yamariya di surukuba ma, ko a k’o laada latilen. A y’a biri, k’a kunkolo gɛrɛ bara wo la, ka dɔgɔdɔgɔninfɔ kolikɛ ye ko :
text.text_idx: #000056
text.text: - N’i ma donkili laminɛ, an bɛɛ bɛ kɛ su ye sisan.
text.text_idx: #000057
text.text: - N kɔni tɛ fosi fɔ, sabu ne nugu lankolon don. Dugumɔgɔ ye ne faga o, dugumɔgɔ ma ne faga o, kɔngɔ bɛ ne faga. N kɔrɔ suruku, i ka ko ye i bolo.
text.text_idx: #000059
text.text: O kɛra yɔrɔ min na, surukuba ye dunun fili, k’i pan ko a bɛ jama cɛci ka boli. O y’a sɔrɔ mɔgɔw sɔmina, u y’a bugo fo k’a faga.
text.text_idx: #000060
text.text: Bara fililen cɛcira dingɛn dɔ kɛrɛfɛ, kolikɛba y’i kari o kɔnɔ.
text.text_idx: #000061
text.text: N badenw, mɔgɔ kana taga sugu la ko i sinamuso tagara, wa dɔ bɛ to ka dɔ madege.
text.text_idx: #000062
text.text: Ce conte a été raconté par les élèves du village de Fassa (Mali) et mis par écrit par Oumar Nianankoro Diarra et Antoine Fenayon.
text.text_idx: #000064
text.text: Les dessins ont été réalisés par les enfants du village de Fassa lors d'ateliers organisés en juin 2010 par Donniyakadi et les enseignants de l'école primaire du village. Ces ateliers étaient encadrés par Karim Diallo, illustrateur venu de Bamako, et Armelle Genevois, membre de Donniyakadi.
text.text_idx: #000067
text.text:  : langue et culture bambara, le site des pères blancs du Mali
text.text_idx: #000075